Nehawu gaan staking teen ‘arrogante’ regering verskerp  (Foto: Nehawu/Facebook) Die vakbond Nehawu gaan sy landwye staking Maandag verskerp om sy erns te wys teenoor die “arrogante” regering wat poog om die rol en belangrikheid van staatsamptenare wat aan die voorpunt van dienslewering staan te onderskat. Nehawu het Sondag tydens ŉ mediakonferensie inligting bekend gemaak oor sy planne omtrent die landwye staking en die wettigheid daarvan. Zola Sephetha, hoofsekretaris van Nehawu, het die vakbond se lede en werkers in die staatsdiens gehuldig vir hul “meedoënlose stryd” in die staatsdiens deur die staking “sterk en vreedsaam te hou” ter verdediging van kollektiewe bedinging en die regte van werkers. “Die regering gaan voort om vir ons die middelvinger te wys en ŉ hoë vlak van arrogansie te toon deur die werkers se lot heeltemal te verontagsaam en daarom duur die staking voort totdat die regering aan ons eise voldoen. Werkers het vir te lank die brutaliteit van hierdie gevoellose regering teen hulle verduur.” Volgens Nehawu sal geen intimidasie of litigasie deur die regering hom van sy “edele saak” afskrik nie. Nehawu voer aan dat daar ŉ groeiende neiging en doelbewuste pogings deur die regering is om kollektiewe bedinging te ondermyn. “Hierdie administrasie het werkers doelbewus tot erge armoede veroordeel deur konsekwent te verseker dat loonaanpassings ver onder die gemiddelde lewenskoste is. Ons lede en werkers in die staatsdiens moet die aanslag van hierdie administrasie op baie maniere verduur, insluitend swak werksomstandighede en verskerpte werkslading as gevolg van alomvattende vakatures.” Minister Joe Phaahla (Foto: Siyabulela Duda/GCIS) Nehawu se lede staak sedert 6 Maart en die regering het die stakers herhaaldelik gewaarsku om nie die lewering van gesondheidsdienste te belemmer of skade aan eiendom aan te rig nie. ŉ Hofbevel is ook in dié verband bekom en werkers is gewaarsku dat diegene wat nie vir werk opdaag nie, nie betaal sal word nie. Joe Phaahla, minister van gesondheid, het vroeër gesê minstens vier staatspasiënte se dood word direk met die staking verbind. Phaahla het intussen Sondag bekend gemaak dat hy die week sal voortgaan met besoeke aan staatshospitale en om assesserings te doen rakende die verskaffing van noodsaaklike gesondheidsdienste in sommige van die distrikte en gesondheidsfasiliteite wat die meeste geraak word regoor die land. Volgens Phaahla het hy met teleurstelling kennis geneem van Nehawu se aankondiging dat hy die staking gaan verskerp. Hy het weer eens ŉ beroep op die werkers gedoen om vreedsaam te betoog en hulle te weerhou van geweld en intimidasie.